Tévére váltották nyereményüket
Televíziót vásárolt nyereményébõl Telekosár-játékunk e heti nyertese, a tömörkényi Bálint Istvánné. Vásárlás közben olvasónkkal a településen mûködõ Rozmaring Népdalkörrõl is beszélgettünk.
Határozott céllal érkezett Telekosár-játékunk e heti nyertese tegnap a Tesco Áruházba. A tömörkényi Bálint Istvánné és férje úgy döntött: televíziót vásárol a harmincezer forintból. Szóba került még a videolejátszó is, de a család két tévéje közül az egyik elromlott, és mivel férj és feleség sokszor nem ért egyet abban, melyik csatornát nézzék, szükség volt az új készülékre.
A bevásárlásra Franciska nénit fia, Bálint István Zoltán kísérte el. Õ választotta ki a tévét, mi addig a nyertessel beszélgettünk. Kiderült, többször játszott már velünk, de most elõször kedvezett neki a szerencse.
A Délvilágot a Bálint család mindennap elolvassa, többnyire a végén kezdik, hiszen kíváncsiak a sporthírekre. A férfiak a tömörkényi futballcsapat szurkolói, az unoka, a 14 éves Zoltán pedig maga is focizik. Érdeklõdnek még a politikai hírek, a Körkép rovat iránt, Bálint Istvánné pedig a Bizalmasan és a Gyógy-ír mellékletet kedveli leginkább, de a Megjöttünk rovatot is rendszeresen böngészi. Valamit azonban hiányolnak a lapból: a tömörkényi embereket, eseményeket, híreket. Például az Idõsek Egymásért Nyugdíjas Egyesület Rozmaring Népdalkörérõl és citerazenekaráról szóló beszámolót, mely Hódmezõvásárhelyen arany minõsítést kapott. A körben Bálint Istvánné is énekel, rendszeresen fellépnek a környezõ települések rendezvényein, illetve nyugdíjastalálkozókon. A színpadon kizárólag népdalokat, saját szórakoztatásukra azonban gyakran magyar nótákat is énekelnek.
Mindeközben Bálint István Zoltán már döntött: egy akciós televíziót választott, éppen harmincezer forintért. Édesanyja elégedett volt a készülékkel, és megjegyezte: férjével ezzel az egymás közti karácsonyi ajándékozást is megoldották.